# Can Colomer (Badalona)

Can Colomer és una antiga masia de Badalona (Barcelonès), concretament al barri de Pomar de Dalt. Està ubicada sobre una antiga vil·la romana, al llarg de la seva història va estar en mans de la família Colomer, que li va donar el nom, i després ha passat per diverses mans, de les quals destaca el baró de Terrades, Josep Maria Albert, que la convertí en museu. Actualment és una propietat privada que serveix com a habitatge. Té la consideració de monument protegit com a bé cultural d'interès local

## Descripció

És una masia que consta de tres cossos i jardí-bosc, amb una superfície total de 1962 metres quadrats. En el seu edifici principal està formada per planta baixa i dos pisos, el darrer les golfes, cobertes amb teulades a dues vessants amb el carener perpendicular a la façana. En un costat té una torre, coberta per teulada a quatre vessants. La seva façana és estucada amb una imitació de carreus, i les seves finestres estan emmarcades en pedra. Els seus interiors són de caràcter sumptuós. L'edifici ha tingut diverses ampliacions al llarg de la seva història. Compta amb una sèrie d'edificis annexos que antigament eren de servei, però que actualment serveixen com a estances habituals. Altrament, té una capella adossada a ella.

## Història

Està ubicada en un lloc on antigament hi havia una vil·la romana, de la qual hi ha restes en el subsòl. L'emplaçament d'aquesta vil·la va ser aprofitat per la masia, la qual està en una antiga zona agrícola, el veïnat de Pomar, molt a prop d'altres masies i torres com Cal Comte i Can Boscà. De fet se situa en un lloc en el qual acostumaven a instal·lar-se les vil·les romanes, ben a prop d'una riera i protegida dels vents freds al costat del turó de l'Home. El seu nucli bàsic és originari del segle xvi. Després la masia va ser ampliada i reformada, es va convertir en una casa senyorial propietat del baró de Terrades, que la va convertir en un museu.
Hi havia segurament una casa abans, car el segle xv és conegut que Jaume Colomer era el seu propietari, cognom que es va mantenir almenys fins al segle xviii, quan l'any 1720 hi ha documentat com a senyor del mas a Joan Colomer, un mercader oriünd de Barcelona. Després, sembla que va passar per les mans de diferents famílies: els Pujol, els Senillosa fins que va passar a mans del baró de Terrades, pertanyent al llinatge dels Albert. Aquest la va ampliar i reformar, convertint-la en una casa senyorial on va instal·lar-hi un museu, que va estar en funcionament fins al seu trasllat a Barcelona l'any 1960. Lladó i Padrós apunten en la fitxa de la masia, l'any 1980, que l'antic mas anava a ser cedit a l'Ajuntament en aprovar-se el Pla Parcial de Pomar. No obstant això, l'any 2001 era privada i emprada com a habitatge.

## Referències

* 1 2 3 4 «Can Colomer». Pat.mapa. Generalitat de Catalunya. [Consulta: 1r setembre 2015].
* 1 2 «Can Colomer». Pobles de Catalunya. [Consulta: 1r setembre 2015].
* 1 2 3 Lladó, Francesc; Padrós, Joan Antoni «Can Colomer». Pla especial de protecció del patrimoni, 1980. Arxivat de l'original el 2017-08-30 [Consulta: 21 abril 2012]. Arxivat 2017-08-30 a Wayback Machine.
* 1 2 «Can Colomer». Inventari del patrimoni arquitectònic del parc de la serralada de Marina. Diputació de Barcelona, 2001.